Openbare Beskermer vaar uit ná uitspraak, dreig om regter te verkla | Maroela Media
Die Openbare Beskermer (OB) sê regter Sulet Potterill het haar magte oorskry in haar uitspraak wat verband hou met die minister van openbare ondernemings, Pravin Gordhan, se aansoek teen haar.
Mkhwebane het Maandagaand ook aangedui dat sy teen die uitspraak in die Pretoriase hooggeregshof gaan appelleer.
"Met respek, die Openbare Beskermer is van mening dat regter Potterill haar magte oorskry het. Pleks daarvan dat sy gehou het by kwessies wat verband hou met min. Gordhan se aansoek vir opskorting van die toepassing van remediërende optrede, het die regter verder gegaan en gehandel volgens die meriete van die hersieningsaansoek," het Oupa Segalwe, die OB se woordvoerder, in 'n verklaring gesê.
Potterill het bevind dat die OB se remediërende optrede teen Gordhan opgeskort word, hangende 'n regterlike hersiening van haar verslag oor die Suid-Afrikaanse Inkomstediens (SAID) se sogenaamde geheime ondersoekeenheid. Gordhan het Mkhwebane hof toe gesleep en gevra vir 'n dringende interdik.
"Die OB het in die verslag onder meer bevind dat min. Gordhan die parlement doelbewus mislei het deur te versuim om 'n vergadering met die Gupta-familie te noem, dat hy tydens sy termyn as hoof van die SAID 'n geheime ondersoekeenheid gevestig het wat 'n skending van intelligensievoorskrifte was, asook dat hy Ivan Pillay as adjunkkommissaris en daarna as kommissaris aangestel het, terwyl hy nie oor die nodige kwalifikasies beskik het nie," het Segalwe gesê.
"Die remediërende optrede het ingesluit dat pres. Cyril Ramaphosa moet kennis neem van die bevindings en die nodige tugstappe teen min. Gordhan instel, dat die speaker van die nasionale vergadering die bevindings teen min. Gordhan na die parlement se etiekkomitee vir oorweging verwys en die minister van staatsveiligheid moet verseker dat alle intelligensietoerusting wat die SAID se intelligensie-eenheid gebruik het wel teruggegee, geoudit en aan die Staatsveiligheidsagentskap oorhandig word."
"Dit laat die vraag ontstaan of daar nog nut is om met die hersieningsverrigtinge voort te gaan."
"Dit is ook interessant dat die regter dit goedgedink het om oor mnr. Pillay se kwalifikasies, of gebrek daaraan, te praat en uitspraak te lewer daaroor, terwyl die neerhalende opmerkings deur min. Gordhan teen adv. Mkhwebane in sy aansoek om hersiening en vir die interdik – wat die OB die hof gevra het om te verwerp – na die hersieningsverrigtinge moet oorstaan.
"Die OB is ook nie ingenome met die feit dat regter Potterill staatgemaak het op korrespondensie tussen haar kantoor en pres. Ramaphosa nie, al het die betrokke briewe niks met die sogenaamde geheime ondersoekeenheid te doen gehad nie, maar verband gehou het met die ondersoek na Pillay se pensioenuitbetaling. Voorts is die dokumente eers op die dag van die verhoor by die hof ingehandig, en het ander partye nie kans gehad om dit te hersien nie."
Mkhwebane is ook bekommerd oor Potterill se keuse van taalgebruik, het Segalwe gesê. Hy het dit beskryf as onvanpas vir 'n regter en nie in ooreenstemming met die waardigheid van die hof nie.
"In haar uitspraak het die regter die OB se remediërende optrede skokkende genoeg "sinloos" genoem. Die OB oorweeg die regstappe beskikbaar. Dit sluit in die opsie om die saak na die Regterlike Dienskommissie vir oorweging te verwys.
"Nog 'n bron van kommer vir die OB is die onlangse gebruik om haar te skei van die amp wat sy dra, iets wat regter Potterill nou klaarblyklik versterk. In dié geval het sy 'n persoonlike kostebevel uitgereik, hoewel geen van die partye daarvoor gevra het nie."
OB = Spul onbevoegdes
Die ou vroutjie is heeltemal en sonder twyfel onbevoeg vir die pos.Hoe lank ons nog die sirkus moet verduur weet nugter aleen.Die vraag is ook vir hoe lank gaan ons nog die klomp verduur ?Die tyd vir aksie is nou.
Hoekom dra sy altyd rooi? En EFF dans om haar?
Dank haar summier af. Sy mors die belasting betaaler se geld.
Hierdie openbare beskermer het nou 'n openbare gevaar geword…. en die beskaafde ding om te doen is om te…. bedank.